A trónviszály következő, és Eduárd számára utolsó állomása a Tewkesburyi csata lett, a herceg itt lelte halálát. Mindössze 17 esztendős volt ekkor. Miután Margit hadserege ezt a döntő fontosságú ütközetet elvesztette, IV. Eduárd az egyetlen gyermekét sirató királynét négy évig házi őrizetben tartotta. Csak 1475-ben engedte szabadon az akkor 45 esztendős asszonyt, aki azonnal vissza is tért szülőhazájába, Franciaországba, ahol még hét évet élt XI. Lajos kegyelemkenyerén. A trónfosztott VI. Henrik a Towerban hunyt el 1471. május 21-én, állítólag a fia halála felett érzett mérhetetlen fájdalom vitte őt sírba, ám olyan szóbeszéd keringett akkoriban, sőt még később is, hogy orgyilkosok végeztek vele.